sukhrobnurali/uzbek-legal-corpus huggingface dataset:
Vazirlar Mahkamasining “Mahalliy ishlab chiqaruvchilarni qoʻllab-quvvatlash chora-tadbirlari toʻgʻrisida” 2021-yil 29-yanvardagi 41-son qaroriga oʻzgartirish kiritish haqida
(resolution, 2021-06-01)

Respublika aholisini oʻsimlik yogʻi bilan taʼminlashga qaratilgan chora-tadbirlar samaradorligini yanada oshirish, tashqi bozordagi salbiy konyunktura oʻzgarishlarining mamlakatimiz ichki bozoridagi narx-navoga va ijtimoiy holatga taʼsirini yumshatish hamda ichki bozorda oʻsimlik yogʻi narxining barqarorligini taʼminlash maqsadida Vazirlar Mahkamasi qaror qiladi: 1. Vazirlar Mahkamasining 2021-yil 29-yanvardagi 41-son qarori bilan tasdiqlangan Davlat xaridlaridagi ishtiroki vaqtinchalik taqiqlangan va chegaralangan xorijda ishlab chiqarilgan tovarlar, shuningdek, xorijiy shaxslar tomonidan bajariladigan ishlarning (xizmatlarning) roʻyxatidan 60 — 69-pozitsiyalar chiqarib tashlansin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov zimmasiga yuklansin.
Davlat hokimiyati va boshqaruvi organlari faoliyati toʻgʻrisidagi axborotni axborot-kutubxona va arxiv muassasalariga taqdim etish tartibi toʻgʻrisidagi nizomga oʻzgartirish va qoʻshimcha kiritish haqida
(order, 2021-05-31)

Oʻzbekiston Respublikasi Prezidentining 2019-yil 20-sentabrdagi PF-5834-son “Oʻzbekiston Respublikasida arxiv ishi va ish yuritishni takomillashtirish chora-tadbirlari toʻgʻrisida”gi Farmoniga muvofiq buyuraman: 1. Oʻzbekiston Respublikasi Vazirlar Mahkamasi huzuridagi “Oʻzarxiv” agentligi bosh direktorining 2016-yil 20-iyundagi 44-son buyrugʻi (roʻyxat raqami 2806, 2016-yil 7-iyul) (Oʻzbekiston Respublikasi qonun hujjatlari toʻplami, 2016-y., 27-son, 333-modda) bilan tasdiqlangan Davlat hokimiyati va boshqaruvi organlari faoliyati toʻgʻrisidagi axborotni axborot-kutubxona va arxiv muassasalariga taqdim etish tartibi toʻgʻrisidagi nizomning 6-bandida: ikkinchi xatboshidagi “Oʻzbekiston Respublikasi Markaziy davlat arxiviga” degan soʻzlar “Oʻzbekiston Milliy arxiviga” degan soʻzlar bilan almashtirilsin; uchinchi xatboshi “yoxud Toshkent shahar” degan soʻzlardan keyin “markaziy” degan soʻz bilan toʻldirilsin. 2. Mazkur buyruq rasmiy eʼlon qilingan kundan eʼtiboran kuchga kiradi.
Oʻzbekiston Respublikasi Vazirlar Mahkamasining 2002-yil 31-maydagi 188-son qarori bilan tasdiqlangan Yadro poligonlarida va boshqa radiatsiya-yadro obyektlarida xizmatni oʻtagan, Oʻzbekiston Respublikasi hududida yashayotgan Oʻzbekiston Respublikasi fuqarolari roʻyxatiga oʻzgartirish va qoʻshimchalar kiritish toʻgʻrisida
(resolution, 2022-12-28)

Oʻzbekiston Respublikasi Vazirlar Mahkamasining 2015-yil 7-avgustdagi 234-son “Vazirlar Mahkamasining “Yadro poligonlarida va boshqa radiatsiya-yadro obyektlarida harbiy xizmatni oʻtagan pensiya yoshidagi shaxslarni ijtimoiy qoʻllab-quvvatlashni taʼminlash chora-tadbirlari toʻgʻrisida”gi 2002-yil 31-maydagi 188-son qaroriga qoʻshimchalar va oʻzgartirish kiritish haqida”gi qaroriga muvofiq Oʻzbekiston Respublikasi Mudofaa vazirligi, Ichki ishlar vazirligi va Moliya vazirligi qaror qiladi: 1. Oʻzbekiston Respublikasi Vazirlar Mahkamasining 2002-yil 31-maydagi 188-son qarori (Oʻzbekiston Respublikasi QT, 2002-y., 5-son, 27-modda) bilan tasdiqlangan Yadro poligonlarida va boshqa radiatsiya-yadro obyektlarida xizmatni oʻtagan, Oʻzbekiston Respublikasi hududida yashayotgan Oʻzbekiston Respublikasi fuqarolari roʻyxatiga ilovaga muvofiq oʻzgartirish va qoʻshimchalar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. “Andijon viloyati” boʻlimidan 6-pozitsiya chiqarib tashlansin. 2. “Buxoro viloyati” boʻlimidan 4-pozitsiya chiqarib tashlansin. 3. “Samarqand viloyati” boʻlimida: a) 3, 4, 5, 9, 12, 39, 60, 75, 82, 83 va 88-pozitsiyalar chiqarib tashlansin; b) quyidagi mazmundagi 96-pozitsiya bilan toʻldirilsin: “ 96. Tursinov Bazarboy Abdisalamovich 1960-y. ”. 4. “Surxondaryo viloyati” boʻlimi quyidagi mazmundagi 10-pozitsiya bilan toʻldirilsin: “ 10. Xudaynazarov Azam Abdullayevich 1947-y. ”. 5. “Sirdaryo viloyati” boʻlimidan 9-pozitsiya chiqarib tashlansin. 6. “Toshkent viloyati” boʻlimida: a) 4, 6, 12, 21, 22, 43, 47, 50 va 82-pozitsiyalar chiqarib tashlansin; b) quyidagi mazmundagi 90-pozitsiya bilan toʻldirilsin: “ 90. Masparov Yunusbek 1946-y. ”. 7. “Fargʻona viloyati” boʻlimidan 3 va 29-pozitsiyalar chiqarib tashlansin. 8. “Toshkent sh.” boʻlimida: a) 6, 14, 22, 23, 26, 27, 33, 42, 50, 55 va 58-pozitsiyalar chiqarib tashlansin; b) quyidagi mazmundagi 63-pozitsiya bilan toʻldirilsin: “ 63. Kasimov Mirza-Nasir Muratovich 1960-y. ”. 9. Izohdagi “314” raqami “282” raqami bilan almashtirilsin.
Hududlarda maktabgacha taʼlim xizmatlarini kengaytirish boʻyicha qoʻshimcha chora-tadbirlar toʻgʻrisida
(resolution, 2021-11-02)

Qamrov darajasi past boʻlgan tumanlarda maktabgacha taʼlim tashkilotlari tarmogʻini kengaytirish, ular uchun zarur shart-sharoitlar yaratish hamda moddiy-texnika bazasini mustahkamlash, 3 — 7 yoshli bolalarga taʼlim-tarbiya xizmatlarini koʻrsatish sifatini yaxshilash hamda sohada nodavlat sektorining ulushini oshirish maqsadida: 1. 2021-2022-yillarda maktabgacha taʼlim xizmatlarini kengaytirish bilan bogʻliq chora-tadbirlarni moliyalashtirish uchun Moliya vazirligiga Tiklanish va taraqqiyot jamgʻarmasi hisobidan 100 million AQSH dollari miqdorida mablagʻlar ajratilsin. 2. Belgilansinki, mazkur qarorning 1-bandida koʻrsatilgan mablagʻlar: Moliya vazirligiga foizsiz 2026-yilda qaytarish sharti bilan ajratiladi; ajratilayotgan mablagʻlarni qaytarish Oʻzbekiston Respublikasi respublika budjeti mablagʻlari hamda qonunchilik hujjatlarida taqiqlanmagan boshqa manbalar hisobidan amalga oshiriladi. 3. Moliya vaziri T. Ishmetov boshchiligida Qamrov darajasi past boʻlgan tumanlarda maktabgacha taʼlim xizmatlarini rivojlantirish boʻyicha komissiya (keyingi oʻrinlarda — Komissiya) ilovaga muvofiq tashkil etilsin. Quyidagilar Komissiyaning asosiy vazifalari etib belgilansin: nodavlat maktabgacha taʼlim tashkilotlarini tashkil etish boʻyicha loyihalarni odillik va shaffoflik tamoyillari asosida tanlash va moliyalashtirish; davlat maktabgacha taʼlim tashkilotlarini qurish va jihozlash boʻyicha manzilli dasturlarning oʻz vaqtida va sifatli amalga oshirilishini taʼminlash; maktabgacha taʼlim bilan qamrov darajasini oshirish maqsadlariga ajratilayotgan markazlashgan mablagʻlardan manzilli va samarali foydalanishini taʼminlash, sohada amalga oshirilayotgan loyihalarni doimiy tahlil qilib borish, aniqlangan kamchiliklarni bartaraf qilish boʻyicha zarur choralarni koʻrish; maktabgacha taʼlim xizmatlarini kengaytirish bilan bogʻliq chora-tadbirlarni moliyalashtirishda korrupsiya holatlariga, ortiqcha sarsongarchilik va qogʻozbozlikka yoʻl qoʻymaslik. 4. Komissiya (T. Ishmetov) mazkur qarorga muvofiq belgilangan vazifalar doirasida amalga oshirilgan ishlar toʻgʻrisida axborotni har oyda Oʻzbekiston Respublikasi Prezidenti Administratsiyasiga kiritib borsin. 5. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosarlari J.A. Qoʻchqorov va B.A. Musayev zimmasiga yuklansin. 1. T.A. Ishmetov — moliya vaziri, Komissiya raisi 2. A.V. Shin — maktabgacha taʼlim vaziri, Komissiya raisining oʻrinbosari 3. B.O. Onorboyev — Vazirlar Mahkamasi kotibiyati mudiri 4. A.M. Boboyev — iqtisodiy taraqqiyot va kambagʻallikni qisqartirish vazirining oʻrinbosari 5. N.B. Xusanov — bandlik va mehnat munosabatlari vaziri 6. B.I. Zokirov — qurilish vaziri 7. A.A. Kamalov — Markaziy bank raisining oʻrinbosari 8. Lavozimi boʻyicha — Qoraqalpogʻiston Respublikasi Vazirlar Kengashi Raisining birinchi oʻrinbosari, viloyatlar hokimlarining birinchi oʻrinbosari 9. A.B. Eshchanov — Moliya vazirligi departament direktori, Komissiya masʼul kotibi
Xalqaro shartnomalarni tasdiqlash toʻgʻrisida
(resolution, 2021-05-26)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. Quyidagilar: 2009-yil 20-noyabrda Yalta shahrida Mustaqil Davlatlar Hamdoʻstligi ishtirokchi-davlatlarining Hukumat rahbarlari kengashi yigʻilishida imzolangan MDH ishtirokchi-davlatlarining hududidan oʻtuvchi xalqaro transport yoʻlaklarini kelishilgan holda rivojlantirish toʻgʻrisidagi bitim; 2016-yil 28-oktabrda Minsk shahrida Mustaqil Davlatlar Hamdoʻstligi ishtirokchi-davlatlarining Hukumat rahbarlari kengashi yigʻilishida imzolangan MDH ishtirokchi-davlatlarining hududidan oʻtuvchi xalqaro transport yoʻlaklarini kelishilgan holda rivojlantirish toʻgʻrisidagi 2009-yil 20-noyabrdagi bitimga oʻzgartirishlar kiritish haqidagi bayonnoma tasdiqlansin. 2. Transport vazirligi mazkur xalqaro shartnomalarni amalga oshirish uchun masʼul vakolatli organ etib belgilansin. 3. Tashqi ishlar vazirligi Oʻzbekiston Respublikasi tomonidan mazkur xalqaro shartnomalarning kuchga kirishi uchun zarur boʻlgan davlat ichki tartib-taomillari bajarilganligi hamda ularni amalga oshirish uchun masʼul boʻlgan vakolatli organ toʻgʻrisida depozitariyga tegishli bildirishnomani yuborsin. 4. Vazirlar Mahkamasi hamda tegishli vazirlik va idoralarning rahbarlari mazkur xalqaro shartnomalar kuchga kirgandan keyin Oʻzbekiston Respublikasining majburiyatlari bajarilishi ustidan oʻrnatilgan tartibda nazoratni taʼminlasin. 5. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.
Akademik litseylarga oʻqituvchilarni tanlov asosida ishga qabul qilish tartibi toʻgʻrisidagi nizomga oʻzgartirish va qoʻshimchalar kiritish toʻgʻrisida
(resolution, 2021-05-26)

Oʻzbekiston Respublikasi Prezidentining “Iqtidorli yoshlarni saralab olish tizimi va akademik litseylar faoliyatini takomillashtirish chora-tadbirlari toʻgʻrisida” 2020-yil 3-dekabrdagi PQ-4910-son qaroriga muvofiq Oʻzbekiston Respublikasi Oliy va oʻrta maxsus taʼlim vazirligi va Bandlik va mehnat munosabatlari vazirligi qaror qiladi: 1. Oʻzbekiston Respublikasi Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazi, Bandlik va mehnat munosabatlari vazirligining 2017-yil 30-iyundagi 53/QQ va 20-Q/Q-son qarori (roʻyxat raqami 2910, 2017-yil 3-avgust) (Oʻzbekiston Respublikasi qonun hujjatlari toʻplami, 2017-y., 31-son, 787-modda) bilan tasdiqlangan Akademik litseylarga oʻqituvchilarni tanlov asosida ishga qabul qilish tartibi toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 2. Ushbu qaror rasmiy eʼlon qilingan kundan eʼtiboran kuchga kiradi. 1. 1-band quyidagi tahrirda bayon etilsin: “Ushbu Nizom barcha akademik litseylarga nisbatan tatbiq etiladi, harbiy akademik litseylar bundan mustasno.”. 2. 4-band quyidagi tahrirda bayon etilsin: “4. Akademik litseylarning oʻqituvchi lavozimiga oʻtkaziladigan tanlovda oliy maʼlumotga ega boʻlgan shaxslar ishtirok etadi.”. 3. 8-banddagi “Oʻzbekiston Respublikasi Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazi” degan soʻzlar “tegishli oliy taʼlim muassasalari” degan soʻzlar bilan almashtirilsin. 4. 9-banddagi “ommaviy axborot vositalarida, shuningdek akademik litseyning rasmiy veb-saytida (agar mavjud boʻlsa)” degan soʻzlar “ommaviy axborot vositalarida, Bandlik va mehnat munosabatlari vazirligining milliy vakansiyalar bazasi (ish.mehnat.uz)da va akademik litseyning rasmiy veb-saytida” degan soʻzlar bilan almashtirilsin. 5. 10-band quyidagi tahrirda bayon etilsin: “10. Tanlovda ishtirok etish uchun nomzodlardan onlayn ariza, soʻrovnoma (rezyume)larni ommaviy axborot vositalarida, milliy vakansiyalar bazasi (ish.mehnat.uz)da va akademik litseyning veb-saytida qabul qilish eʼlon berilgan kundan boshlanadi va 20 kun davom etadi.”. 6. 11 — 13-bandlar oʻz kuchini yoʻqotgan deb topilsin. 7. 15-bandda: quyidagi mazmundagi uchinchi xatboshi bilan toʻldirilsin: “komissiya raisi oʻrinbosari — oliy taʼlim muassasasi taʼlim sifatini nazorat qilish boʻlimi xodimi”; uchinchi va toʻrtinchi xatboshilar tegishlicha toʻrtinchi va beshinchi xatboshilar deb hisoblansin; beshinchi xatboshidagi “tegishli kafedra mudiri, kamida 5 yil” degan soʻzlar “tegishli oliy taʼlim muassasasi va akademik litseyning 3 nafar tajribali” degan soʻzlar bilan almashtirilsin. 8. 34-banddagi “55” raqami “71” raqami bilan almashtirilsin.
Bojxona chegarasidan olib oʻtilayotgan avtotransport vositalarini bojxona rasmiylashtiruvidan oʻtkazish tartibi toʻgʻrisidagi nizomga oʻzgartirishlar kiritish haqida
(resolution, 2021-05-24)

Oʻzbekiston Respublikasi Vazirlar Mahkamasining 2020-yil 9-noyabrdagi 700-son “Bojxona yigʻimlari stavkalarini tasdiqlash toʻgʻrisida”gi qaroriga muvofiq Oʻzbekiston Respublikasi Davlat bojxona qoʻmitasi va Ichki ishlar vazirligi qaror qiladi: 1. Oʻzbekiston Respublikasi Davlat bojxona qoʻmitasi va Ichki ishlar vazirligining 2010-yil 28-oktabrdagi 01-02/12-8, 20-son qarori (roʻyxat raqami 2156, 2010-yil 19-noyabr) (Oʻzbekiston Respublikasi qonun hujjatlari toʻplami, 2010-y., 47-son, 439-modda) bilan tasdiqlangan Bojxona chegarasidan olib oʻtilayotgan avtotransport vositalarini bojxona rasmiylashtiruvidan oʻtkazish tartibi toʻgʻrisidagi nizomga ilovaga muvofiq oʻzgartirishlar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 2, 23, 28 va 66-bandlardagi “qonun” degan soʻz “qonunchilik” degan soʻz bilan almashtirilsin. 2. 16-band quyidagi tahrirda bayon etilsin: “16. Bojxona bojlari va soliqlardan toʻliq ozod etilgan muddat oʻtgandan soʻng xorijiy avtotransport vositasini bir kalendar yil davomida toʻqson kalendar kundan ortiq muddatga vaqtinchalik olib kirganlik uchun olib chiqib ketish muddatining oʻtkazib yuborilgan har kuni uchun transport vositasining har bir ot kuchidan bazaviy hisoblash miqdorining 0,7 % miqdorida yigʻimni toʻlash sharti bilan yoʻl qoʻyiladi.”. 3. 19-bandda: ikkinchi xatboshi chiqarib tashlansin; uchinchi — beshinchi xatboshilar tegishli ravishda ikkinchi — toʻrtinchi xatboshilar deb hisoblansin; ikkinchi xatboshi quyidagi tahrirda bayon etilsin: “milliy valyuta — soʻmda toʻlanadi;”. 4. 1 — 3-ilovalar mazkur oʻzgartirishlarning 1 — 3-ilovalariga muvofiq tahrirda bayon etilsin. 5. Mazkur oʻzgartirishlar Oʻzbekiston Respublikasi Savdo-sanoat palatasi bilan kelishilgan.
Xalqaro shartnomani tasdiqlash toʻgʻrisida
(resolution, 2021-05-19)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2020-yil 15-dekabrda Toshkent va Moskva shaharlarida imzolangan “Oʻzbekiston Respublikasi Hukumati bilan Rossiya Federatsiyasi Hukumati oʻrtasida ichki ishlar organlarining vakolatiga kiradigan masalalar boʻyicha axborot hamkorligi va elektron shaklda oʻzaro axborot almashish toʻgʻrisida”gi Bitim tasdiqlansin. 2. Ushbu xalqaro shartnomani amalga oshirish uchun masʼul boʻlgan Oʻzbekiston Respublikasi vakolatli organi etib Oʻzbekiston Respublikasi Ichki ishlar vazirligi belgilansin. 3. Oʻzbekiston Respublikasi Tashki ishlar vazirligi Oʻzbekiston Respublikasi tomonidan mazkur xalqaro shartnoma kuchga kirishi uchun zarur boʻlgan davlat ichki tartib-taomillari bajarilganligi toʻgʻrisida Rossiya tomoniga tegishli bildirishnoma yoʻllasin. 4. Oʻzbekiston Respublikasi Vazirlar Mahkamasi xamda tegishli vazirlik va idoralarning rahbarlari mazkur xalqaro shartnoma kuchga kirgandan keyin belgilangan tartibda uning qoidalari amalga oshirilishi ustidan nazoratni taʼminlasin. 5. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov xamda Oʻzbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin.
Maishiy chiqindilarni tashish qoidalarining 11-bandiga oʻzgartirish kiritish haqida
(resolution, 2021-05-17)

Oʻzbekiston Respublikasi Vazirlar Mahkamasining 2021-yil 9-martdagi 125-son “Transport vositalarini majburiy texnik koʻrikdan oʻtkazish tartibini takomillashtirishga doir qoʻshimcha chora-tadbirlar toʻgʻrisida”gi qaroriga muvofiq Oʻzbekiston Respublikasi Ekologiya va atrof-muhitni muhofaza qilish davlat qoʻmitasi qaror qiladi: 1. Oʻzbekiston Respublikasi Ekologiya va atrof-muhitni muhofaza qilish davlat qoʻmitasining 2019-yil 7-oktabrdagi 11-son qarori (roʻyxat raqami 3195, 2019-yil 8-noyabr) (Qonun hujjatlari maʼlumotlari milliy bazasi, 08.11.2019-y, 10/19/3195/4007-son) bilan tasdiqlangan Maishiy chiqindilarni tashish qoidalarining 11-bandida: beshinchi xatboshi chiqarib tashlansin; oltinchi — sakkizinchi xatboshilar tegishli ravishda beshinchi — yettinchi xatboshilar deb hisoblansin. 2. Mazkur qaror Oʻzbekiston Respublikasi Ichki ishlar vazirligi bilan kelishilgan. 3. Mazkur qaror 2021-yil 1-sentabrdan kuchga kiradi.
Kripto-birjalar faoliyatini litsenziyalash tartibi toʻgʻrisidagi nizomga oʻzgartirish kiritish toʻgʻrisida
(order, 2022-08-15)

Oʻzbekiston Respublikasi Prezidentining 2020-yil 22-sentabrdagi PF-6065-son “Oʻzbekiston Respublikasida identifikatsiya ID-kartalarni joriy etish chora-tadbirlari toʻgʻrisida”gi Farmoniga muvofiq buyuraman: 1. Oʻzbekiston Respublikasi Prezidenti huzuridagi Loyiha boshqaruvi milliy agentligining 2019-yil 21-yanvardagi 16-son buyrugʻi (roʻyxat raqami 3127, 2019-yil 22-yanvar) (Qonun hujjatlari maʼlumotlari milliy bazasi, 23.01.2019-y., 10/19/3127/2525-son) bilan tasdiqlangan Kripto-birjalar faoliyatini litsenziyalash tartibi toʻgʻrisidagi nizom 1a-son ilovasining 10-bandi ikkinchi va uchinchi xatboshilaridan “(pasport yoki unga tenglashtirilgan hujjat)” degan soʻzlar chiqarib tashlansin. 2. Ushbu buyruq rasmiy eʼlon qilingan kundan eʼtiboran kuchga kiradi.
Yordamchi reproduktiv texnologiyalardan foydalanish tartibi toʻgʻrisidagi nizomga oʻzgartirish kiritish haqida
(order, 2021-05-17)

Oʻzbekiston Respublikasi Prezidentining 2020-yil 22-sentabrdagi PF-6065-son “Oʻzbekiston Respublikasida identifikatsiya ID-kartalarni joriy etish chora-tadbirlari toʻgʻrisida”gi Farmoniga muvofiq buyuraman: 1. Oʻzbekiston Respublikasi sogʻliqni saqlash vazirining 2020-yil 14-yanvardagi 106-son buyrugʻi (roʻyxat raqami 3217, 2020-yil 6-fevral) (Qonun hujjatlari maʼlumotlari milliy bazasi, 06.02.2020-y., 10/20/3217/0136-son) bilan tasdiqlangan Yordamchi reproduktiv texnologiyalardan foydalanish tartibi toʻgʻrisidagi nizomning 1 va 3-ilovalari matnidagi “pasport” degan soʻzlar “biometrik pasport yoki identifikatsiya ID-karta” degan soʻzlar bilan almashtirilsin. 2. Mazkur buyruq rasmiy eʼlon qilingan kundan eʼtiboran kuchga kiradi.
Oʻrindoshlik asosida boshqa tashkilotga ishga kirish uchun asosiy ish joyidan beriladigan maʼlumotnoma hamda oʻrindoshlik asosidagi ish joyidan beriladigan maʼlumotnoma shakllariga oʻzgartirish kiritish toʻgʻrisida
(order, 2021-05-17)

Oʻzbekiston Respublikasi Prezidentining 2020-yil 22-sentabrdagi PF-6065-son “Oʻzbekiston Respublikasida identifikatsiya ID-kartalarini joriy etish chora-tadbirlari toʻgʻrisida”gi Farmoniga muvofiq buyuraman: 1. Oʻzbekiston Respublikasi mehnat va aholini ijtimoiy muhofaza qilish vazirining 2012-yil 29-dekabrdagi 77-B-son buyrugʻi (roʻyxat raqami 2417, 2013-yil 29-yanvar) (Oʻzbekiston Respublikasi qonun hujjatlari toʻplami, 2013-y., 5-son, 61-modda) bilan tasdiqlangan Oʻrindoshlik asosida boshqa tashkilotga ishga kirish uchun asosiy ish joyidan beriladigan maʼlumotnoma hamda oʻrindoshlik asosidagi ish joyidan beriladigan maʼlumotnoma shakllaridagi “pasporti” degan soʻzlar “biometrik pasporti yoki identifikatsiya ID-kartasi” soʻzlari bilan almashtirilsin. 2. Mazkur shakllar Oʻzbekiston Kasaba uyushmalari Federatsiyasi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi.
“Oʻzbekiston Respublikasi Prezidenti huzuridagi Loyiha boshqaruvi milliy agentligi qoshidagi Abu Rayhon Beruniy nomidagi Biznes va boshqaruv respublika oliy maktabiga oʻqishga qabul qilish va oʻqitishni tashkil etish tartibi toʻgʻrisidagi nizomni tasdiqlash haqida”gi buyruq, shuningdek unga oʻzgartirish va qoʻshimchalarni oʻz kuchini yoʻqotgan deb topish toʻgʻrisida
(order, 2021-05-17)

Oʻzbekiston Respublikasi Vazirlar Mahkamasining 2020-yil 30-iyuldagi 460-son “Biznes va tadbirkorlik oliy maktabi faoliyatini tashkil etish chora-tadbirlari toʻgʻrisida”gi qaroriga muvofiq buyuraman: 1. Ayrim idoraviy normativ-huquqiy hujjatlar ilovaga muvofiq oʻz kuchini yoʻqotgan deb topilsin. 2. Mazkur buyruq rasmiy eʼlon qilingan kundan eʼtiboran kuchga kiradi. 1. Oʻzbekiston Respublikasi Prezidenti huzuridagi Loyiha boshqaruvi milliy agentligining 2019-yil 7-yanvardagi 3-son “Oʻzbekiston Respublikasi Prezidenti huzuridagi Loyiha boshqaruvi milliy agentligi qoshidagi Abu Rayhon Beruniy nomidagi Biznes va boshqaruv respublika oliy maktabiga oʻqishga qabul qilish va oʻqitishni tashkil etish tartibi toʻgʻrisidagi nizomni tasdiqlash haqida”gi buyrugʻi (roʻyxat raqami 3128, 2019-yil 23-yanvar) (Oʻzbekiston Respublikasi qonun hujjatlari toʻplami, 2019-y., 4-son, 72-modda). 2. Oʻzbekiston Respublikasi Prezidenti huzuridagi Loyiha boshqaruvi milliy agentligining 2019-yil 1-iyuldagi 118-son “Oʻzbekiston Respublikasi Prezidenti huzuridagi Loyiha boshqaruvi milliy agentligi qoshidagi Abu Rayhon Beruniy nomidagi Biznes va boshqaruv respublika oliy maktabiga oʻqishga qabul qilish va oʻqitishni tashkil etish tartibi toʻgʻrisidagi nizomga oʻzgartirish va qoʻshimchalar kiritish haqida”gi buyrugʻi (roʻyxat raqami 3128-1, 2019-yil 8-iyul) (Oʻzbekiston Respublikasi qonun hujjatlari toʻplami, 2019-y., 28-son, 510-modda). 3. Oʻzbekiston Respublikasi Prezidenti huzuridagi Loyiha boshqaruvi milliy agentligining 2019-yil 4-sentabrdagi 153-son “Oʻzbekiston Respublikasi Prezidenti huzuridagi Loyiha boshqaruvi milliy agentligi qoshidagi Abu Rayhon Beruniy nomidagi Biznes va boshqaruv respublika oliy maktabiga oʻqishga qabul qilish va oʻqitishni tashkil etish tartibi toʻgʻrisidagi nizomning 8-bandiga oʻzgartirish kiritish haqida”gi buyrugʻi (roʻyxat raqami 3128-2, 2019-yil 12-sentabr) (Oʻzbekiston Respublikasi qonun hujjatlari toʻplami, 2019-y., 37-son, 688-modda).
Akademik litseylar yoʻnalishlari va bloklariga qarab bir pedagog xodimga toʻgʻri keladigan oʻquvchilar soni nisbatining normativlarini tasdiqlash toʻgʻrisida
(order, 2023-10-10)

Oʻzbekiston Respublikasi Prezidentining 2020-yil 3-dekabrdagi PQ-4910-son “Iqtidorli yoshlarni saralab olish tizimi va akademik litseylar faoliyatini takomillashtirish chora-tadbirlari toʻgʻrisida” qaroriga muvofiq buyuraman: 1. Akademik litseylar yoʻnalishlari va bloklariga qarab bir pedagog xodimga toʻgʻri keladigan oʻquvchilar soni nisbatining normativlari ilovaga muvofiq tasdiqlansin. 2. Mazkur buyruq Oʻzbekiston Respublikasi Moliya vazirligi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. T/r Taʼlim yoʻnalishlari nomi Normativlar 2020/2021 oʻquv yilidan boshlab 1. Aniq fanlar-1 (matematika, fizika) 10,0 2. Aniq fanlar-2 (matematika, xorijiy til) 10,0 3. Aniq fanlar-3 (matematika, rasm va chizmachilik) 10,0 4. Aniq fanlar-4 (matematika, ona tili va adabiyot) 10,0 5. Tabiiy fanlar-1 (biologiya, kimyo) 10,0 6. Tabiiy fanlar-2 (kimyo, matematika) 10,0 7. Ijtimoiy-gumanitar fanlar-1 (ona tili va adabiyot, tarix) 11,0 8. Ijtimoiy-gumanitar fanlar-2 (tarix, xorijiy til) 12,0 9. Ijtimoiy-gumanitar fanlar-3 (ona tili va adabiyot, biologiya) 10,5 10. Ijtimoiy-gumanitar fanlar-4 (tarix, geografiya) 12,0 11. Xorijiy tillar (xorijiy til, ona tili va adabiyot) 10,5